Matterhorn – c’est le Seigneur
La statua da libertad da la Svizra è in fenomen ch’attira l’entir mund

Da Claudia Cadruvi, ANR

Il Matterhorn datti dapertut. Sin tschigulattas, stgatlas da colurs en comics e films. El saja l’object il pli savens fotografà da quest mund, vegn magari pretendì. Giapunais vegnan a Zermatt per maridar sut il grip maiestus. Quai ch’è per l’America la statua da libertad, è il Matterhorn per la Svizra. Il cudesch «Matterhorn – eine Besichtigung» emprova da tschiffar il fenomen dal pli renumà culm da noss pajais.

Dar giu il pass en chamona
«Sch’i fa mal’aura na dasda el nagin. El fiss gea era responsabel per in accident, sch’el clamass la glieud da mal’aura, di il guardiachamona. Igl è las tschintg la damaun ed intgins runcan prusamain vinavant sin lur matratscha. Auters levan, fan solver. In di ‘Jau fatsch quai era senza ensolver.’» L’emprim chapitel cumenza cun l’atmosfera en la chamona dal Matterhorn. Ils trais auturs dal cudesch han observà intgins dis ils alpinists che vegnan da lunsch e da manaivel. En la media datti mintg’onn trais morts al Matterhorn, il pli savens al Hörnligrad. Sch’ins vul ir sin il piz datt’ins giu en la chamona il pass u la carta d’identitad. Uschia ha il guardiachamona la controlla. Sch’insatgi na turna betg, «van ins suenter a la chaussa, però pir suenter trais dis». E daco vul tanta glieud ir sin quest culm? El na tutga betg tar ils pli auts? «Quai è in culm ch’ins na dastga betg laschar ora.»

La tema davos il curaschi
Anc adina en chamona: «La stanza è stgira, la luna plitost deprimida, tut spetga, i regia tensiun. Tge datti damaun? Ils ins raquintan aventuras alpinistas sco per appellar a l’agen curaschi. Auters repetan ad in repeter ils detagls da la ruta dal proxim di. Puspè auters eviteschan il tema Matterhorn sco sche la menziun dal  grippun davos la chamona purtass discletg.» E lura èsi serius. I va liber. Ils alpinists partan e turnan enavos. In gia suenter ina mes’ura. Inqualin suenter ch’el ha cuntanschì ils cunfins da sias forzas. Ed auters suenter bleras uras – cun fatschas cuntentas. Els èn stads sin il piz. In alpinist ch’è stà si, descenda anc il medem di vers Zermatt. Cura ch’el arriva la notg en il vitg è il davos tren gia partì. Perquai ch’el vul spargnar ils daners per il taxi, va el anc a pe fin Täsch, nua ch’el ha parcà ses auto.

L’emprima dunna sin il Matterhorn
En la part alpinista dal cudesch s’exprima Oswald Oelz, medi ed expert per malsognas d’autezza, davart ils blers accidents sin il Matterhorn. «Tuts culms enconuschents dal mund tiran natiers glieud che na tutga betg sin ils culms. I dat blers che vegnan a l’absolut cunfin da lur forzas sin il Matterhorn, ma els èn per il rest da lur vita cuntents d’avair fatg quai.» La raschun principala per ils accidents saja la surtaxaziun da las atgnas forzas. Ina persuna che vegn da calcular fitg bain sias forzas è Yvette Vaucher. Oz ha ella pli che setanta onns. Exact 100 onns suenter ch’ils emprims alpinists han cuntanschì l’emprima giada il piz dal Matterhorn, è ella, sco emprima dunna, era raivida sin il piz. Quai è stà il 1965. Senza che las medias avessan prendì notizia, è ella partida cun ses um ed in ami. Ella n’eri betg agitada. La saira en il grip ha ella laschà crudar il satg da bivac. Tuttina descriva ella la notg en la costa dal nord sco insatge bel. «Per fortuna n’avevi nagin vent, igl era fitg cler, e quai era unic e bel, ins veseva la sumbriva dal Matterhorn giu sin il glatscher.» Mintga culm saja unic, ma il Matterhorn saja «le Seigneur» da tut ils culms, di Vaucher.

Il Matterhorn en l’univers
La part culturala dal cudesch è prest uschè gronda sco la part alpinista. I sumeglia in pau ina racolta da curiusitads. Uschia ha p. ex. Claude Nicollier, l’emprim ed unic astronaut da la Svizra, prendì cun sai in maletg dal Matterhorn cura ch’el è partì l’emprima giada en l’univers. Per geologs è il Matterhorn dal reminent in toc d’in continent ester. Ina restanza africana numnadamain, ch’è restada enavos sin la platta europeica cura che lezza è colliada cun la platta africana avant 90 milliuns onns. Ma era sch’il grip è ina restanza africana, vegn el duvrà savens en la reclama sco simbol per qualitad svizra. Sin la stgatla da colurs da Caran d’Ache paradescha il Matterhorn gia dapi decennis. Ma era firmas da l’exteriur sa nuspeschan betg da duvrar il culm per lur intents.

Michael T. Glanz, Marc Valence, Heinz Dieter Fink: Matterhorn, Eine Besichtigung. WerdVerlag. 160 paginas. Pretsch 59 francs. Turitg, 2001.